
מעשה אבות 
יונתן גרינבוים
שיח לשבת תולדות

תולדות יצחק מתוארים בצורה בולטת למדי, לאורך פרק כ"ו, כגירסה מיניאטורית של סיפורי אברהם. כבר בשמו, "יצחק", נקרא הבן על שם פעולת אביו ובכך הוא מסמל את הנס, הפליאה והתימהון שפקדו את הוריו בעת לידתו. גם הסיפור ההרואי שנקרא על שמו – "עקדת יצחק" אינו אלא פעולה של אביו שעקדו בגבורה על גבי המזבח. כך, כשבא המקרא לתאר את סיפורי יצחק, הוא כותב – "אלה תולדות יצחק, אברהם הוליד את יצחק", וכל מעשיו אכן נשמעים כעין הד, כצלצול חוזר על סיפורי אביו, הנועד, כנראה, לעוררם מחדש, לגלותם שנית בדרכו שלו.
יוצא מן כלל זה הוא סיפור בארות המים שחופר יצחק. אמנם, גם סיפור זה הוא חזרה על מעשה מסוים של אברהם, כמתואר בפרק כ"א – "והוכיח אברהם את אבימלך על אודות באר המים אשר גזלו עבדי אבימלך". אך כאן, בתנועה הפוכה לשאר הסיפורים, התימצות נמצא אצל אברהם ואילו אצל יצחק הענינים מתוארים ביתר פירוט. בסיפור יצחק אף מתווסף פרט נוסף לסיפור – בעוד אצל אברהם מתוארת רק גזילה, אצל יצחק מורחב הסיפור אף לסתימת הבארות – "וכל הבארות אשר חפרו עבדי אביו בימי אברהם אביו סתמום פלשתים וימלאום עפר".
בבאר ישנו מימד של שליטה – שליטה באיתני הטבע, המקנה לשולט בה מקום של הנהגה ודומיננטיות. גילוי מים חיים פירושו חיים לצאן, חיי רווחה. השליטה בה מסמלת כוח – כשהרועים מגרשים את בנות יתרו, הם מביעים בכך את כוחם. כשיעקב רואה את רחל הוא מביע את כוחו החדש שנוסף לו, את הרוח השורה עליו, על ידי גלילת האבן מעל פי הבאר. אף רבקה, נמדדת בעיני העבד, ביכולתה להשפיע משפע הבאר לא רק לעצמה אלא גם לזולתה.
אך הבאר היא, יתרה מזאת, גם מבט חדש על המציאות, פקיחת עיניים – המקום שהיה שיממון, מדברי, מקום של מוות, נהפך לפתע למציאות חדשה. לפתע, ניתן לראות חיים, סיכוי, אלוקות. כך בתיאור הדרמטי והמרגש של גילוי הבאר על ידי הגר – "ויפקח אלהים את עיניה ותרא באר מים" וכך גם בהתגלות הראשונה של ה' אליה, שם, ההתגלות מרחשת כבר בבאר, המכונה "עין המים" ואף הגר לאחר התפעמותה מן ההתגלות קוראת למקום "באר לחי ראי".

אברהם, עליו נאמר "ונברכו בך כל משפחות האדמה", מתהלך בארץ וקורא בשם ה'. במקומות בהם הוא מופיע הוא נוטה אוהל, מתמקם, בונה מזבח וקורא אליו את הגוים סביבו – מגלה להם את קיום השמים בעולם האדמה, ומשפיע את ברכת האדמה דרך גילוי המים החיים שבה:

ויעתק משם ההרה...ויט אהלה בית אל מים והעי מקדם ויבן שם מזבח לה' ויקרא בשם ה'.

יצחק ממשיך בתנועה זו, הוא נשאר לגור בארץ אך עדיין שוהה בתוך הגוים סביבו בגרר. הישארותו בארץ, משמעה הפסקת התהלכויות אברהם לזמן מה, כינוס והתבוננות בכוחה של הארץ. יצחק עובר ממקום למקום, מגלה את שם ה' במקום בו הוא מתמקם, אך הוא מביא זאת לידי ביטוי בחפירת בארות ובקריאה להם בשם:

ויעל משם באר שבע... ויבן שם מזבח ויקרא בשם ה' ויט שם אהלו ויכרו שם עבדי יצחק באר.

קריאת השם לבאר היא הקריאה בשם ה' – "ויקרא שמה רחבות ויאמר כי עתה הרחיב ה' לנו ופרינו בארץ".

ניסיונות הגילוי של הבארות נתקלים בהתנגדות מצד עבדי אבימלך. הם מסרבים להכיר במנהיג הרוחני החדש ומנסים לגבור עליו בשורשו הרוחני והפיזי – בבאר. אך גם כאשר עולה יצחק לבאר שבע, על ברכתו לעבור דרך הנתיב של השפעתו על הגוים שסביבו. כך מתארים הפסוקים את תהליך מציאת המים על ידי עבדי יצחק – ראשית – "ויכרו שם עבדי יצחק באר", לאחר מכן, הגעת אבימלך ועבדיו וכריתת הברית איתם – "ראה ראינו כי היה ה' עמך... ונכרתה ברית עמך...וישכימו בקר וישבעו איש לאחיו... וילכו מאיתו בשלום" ורק לאחר כך ובעקבות כל זאת מגיעה ההודעה המרגשת – "ויהי ביום ההוא ויבואו עבדי יצחק... ויאמרו לו מצאנו מים!".
� יש לשים לב שיצחק קשור מאוד לאותה באר פלאית שחוזים בה ממראות אלוקים – "ויצחק בא מבוא באר לחי ראי"; "וישב יצחק עם באר לחי ראי".


� גם אצל אברהם ניתן לראות כיצד הקריאה למקום בשם, היא עצמה הקריאה בשם ה' – בדוגמא היחידה שהתורה מביאה לנו לכך – "ויקרא אברהם שם המקום ההוא ה' יראה אשר יאמר היום בהר ה' יראה".

